Na osnovu člana 19 stav 2 tačka 1 Zakona o kulturi („Službeni list CG, br. 49\08, 16\11, 40/11 i 38/12) i člana 24 stav 1 tačka 8 Zakona o pozorišnoj djelatnosti („Službeni list RCG“, broj 60/01 i „Službeni list CG“, br. 75/10 i 40/11), Pozorišni savjet Javne ustanove Nikšićko pozorište, na sjednici održanoj 5. maja 2022. godine, donio je

**S T A T U T**

**JAVNE USTANOVE NIKŠIĆKO POZORIŠTE**

**I – OPŠTE ODREDBE**

**Predmet**

**Član 1**

Ovim Statutom uređuje se naziv, sjedište, adresa i djelatnost Javne ustanove Nikšićko pozorište (u daljem tekstu - Pozorište), zastupanje i predstavljanje, unutrašnja organizacija, djelokrug rada Pozorišnog savjeta (u daljem tekstu: Savjet), način utvrđivanja kandidata iz reda zaposlenih za imenovanje člana Savjeta, način zastupanja interesa zaposlenih, način utvrđivanja predloga za razrješenje člana Savjeta iz reda zaposlenih, način razrješenja predsjednika i člana Savjeta, djelokrug rada, uslovi i postupak za imenovanje i razrješenje direktora i umjetničkog direktora, opšti akti i način njihovog donošenja, finansiranje rada, javnost rada i druga pitanja od značaja za rad Pozorišta.

**Upotreba rodno osjetljivog jezika**

**Član 2**

Izrazi koji se u ovom Statutu koriste za fizička lica u muškom rodu podrazumijevaju iste u ženskom rodu.

**Osnivač i status**

**Član 3**

Osnivač Pozorišta je Opština Nikšić (u daljem tekstu: Osnivač).

Pozorište ima svojstvo pravnog lica.

Svojstvo pravnog lica Pozorište stiče upisom u Centralni registar privrednih subjekata.

Pozorište samostalno istupa u pravnom prometu, zaključuje ugovore i obavlja druge poslove u skladu sa zakonom, osnivačkim aktom i Statutom.

Za svoje obaveze prema trećim licima Pozorište odgovara svojom imovinom, u skladu sa zakonom.

Pozorište ima svoj žiro račun.

**Naziv**

**Član 4**

Naziv Pozorišta je Javna ustanova Nikšićko pozorište – Nikšić, sa potpunom odgovornošću.

Skraćeni naziv je JU Nikšićko pozorište.

**Sjedište i adresa**

**Član 5**

Sjedište Pozorišta je u Nikšiću, Trg Save Kovačevića 5.

**Dan Pozorišta**

**Član 6**

Pozorište ima svoj Dan.

Dan Pozorišta je 16. februar, koji se obilježava svake godine, povodom premijernog izvođenja prve predstave u Nikšiću, 1884. godine.

**Član 7**

Prilikom svečanog otvaranja „Međunarodnog festivala glumca“, Pozorište dodjeljuje Nagradu „Veljko Mandić“ za doprinos pozorišnom stvaralaštvu.

**Pečat, štambilj i logo**

**Član 8**

Pozorište ima pečat, štambilj i znak - logo.

Pečat je okruglog oblika, prečnika 30 mm, na kojem je ispisan tekst: Crna Gora, Javna ustanova Nikšićko pozorište sa p.o. Nikšić.

Štambilj Pozorišta je pravougaonog oblika, dimenzija 65 mm X 25 mm, sa utisnutim nazivom, sjedištem i rubrikama za prijemni broj i datum prijema.

Odluku o izgledu, načinu upotrebe pečata i štambilja i njihovom čuvanju donosi Savjet.

Bliži sadržaj i izgled etalona loga utvrđuje Savjet posebnom odlukom.

**II – ZASTUPANjE I PREDSTAVLjANjE**

**Član 9**

Pozorište zastupa i predstavlja direktor.

Direktor je ovlašćen da u ime Pozorišta zaključuje ugovore, predstavlja Pozorište pred trećim licima i zastupa ga pred sudovima i drugim organima.

Direktor može ovlašćenje za zastupanje dati drugom licu pisanim punomoćjem.

Punomoćje iz stava 3 ovog člana sadrži obim ovlašćenja i vrijeme važenja.

**III – DJELATNOST POZORIŠTA**

**Član 10**

Djelatnost Pozorišta, saglasno zakonu i osnivačkom aktu, je:

1. Osnovna djelatnost:
   * pozorišna produkcija i izvođenje pozorišnih predstava, kao i drugih glumačkih, filmskih, muzičkih i plesnih sadržaja, koje se uklapaju u programsku koncepciju Pozorišta;
   * organizovanje simpozijuma, svečanih akademija, smotri i drugih programskih manifestacija, kojima se unapređuje scensko stvaralaštvo i koji su od značaja za pozorišni život i kulturu uopšte;
   * podržavanje slobodne umjetničke inicijative i pomaganje svih vidova umjetničke aktivnosti;
   * razvijanje saradnje sa drugim pozorišnim ustanovama i institucijama iz oblasti kulture u zemlji i inostranstvu;
   * marketinška aktivnost sa ciljem obezbjeđenja kvalitetnijeg kulturno-umjetničkog programa od javnog interesa;
   * izdavanje stručnih i pozorišnih edicija iz djelatnosti rada Pozorišta i prikupljanje dokumentacije iz razvoja pozorišne umjetnosti.
2. Pozorište može obavljati:
   * producentske, marketinške i ugostiteljske usluge;
   * druge djelatnosti u manjem obimu ili povremeno, koje doprinose potpunijem iskorišćavanju kapaciteta.

Za obavljanje djelatnosti iz stava 1 tačka 2 alineja 1 ovog člana, Pozorište je obavezno da organizuje i vodi posebno knjigovodstvo.

**Član 11**

Pozorište može da, pored djelatnosti iz člana 10 stav 1 ovog Statuta, daje u zakup pojedine djelove svog objekta, kao i da obavlja druge poslove koji su u funkciji ostvarivanja pozorišne djelatnosti.

**IV – UNUTRAŠNjA ORGANIZACIJA**

**Član 12**

Unutrašnja organizacija i način rada Pozorišta uređuju se tako da obezbijede potpuno, efikasno, blagovremeno i racionalno obavljanje poslova utvrđenih zakonom, osnivačkim aktom, ovim Statutom, pozorišnim pravilima i drugim aktima Pozorišta.

**Član 13**

Osnovni oblici unutrašnjeg organizovanja Pozorišta su sektori i to:

1. umjetnički sektor,
2. opšti sektor,
3. sektor za tehničko-scensku produkciju.

Organizacioni djelovi Pozorišta u svom sastavu mogu imati niže organizacione jedinice, zavisno od potreba i mogućnosti, s ciljem efikasnijeg i kvalitetnijeg izvršavanja osnovne djelatnosti.

**Član 14**

Aktom o unutrašnjoj organizaciji i sistematizaciji radnih mjesta bliže se uređuje sastav i djelokrug organizacionih jedinica, sistematizacija radnih mjesta, ovlašćenja i dužnosti u vršenju poslova i zadataka, u skladu sa zakonom i ovim Statutom.

**V – UPRAVLjANjE I RUKOVOĐENjE**

**Član 15**

Organi Pozorišta su:

1. Pozorišni savjet;
2. Direktor; i
3. Umjetnički direktor.

Pozorišni savjet je organ upravljanja, a direktor i umjetnički direktor su organi rukovođenja u Pozorištu.

1. ***Pozorišni savjet***

**Član 16**

Pozorištem upravlja Savjet.

Savjet:

1. donosi program rada Pozorišta;
2. usvaja repertoar sa umjetničkom koncepcijom Pozorišta;
3. utvrđuje poslovnu politiku i programsku orjentaciju sa planovima razvoja Pozorišta;
4. donosi pozorišna pravila;
5. usvoja godišnje izvještaje o radu i finansijskom poslovanju Pozorišta;
6. određuje cijene usluga koje pruža Pozorište;
7. bira i razrješava direktora Pozorišta;
8. bira i razrješava umjetničkog direktora Pozorišta;
9. donosi statut i akt o unutrašnjoj organizaciji i sistematizaciji i druge opšte akte Pozorišta;
10. donosi poslovnik o radu Pozorišta;
11. donosi odluke o stručnom usavršavanju i stipendiranju;
12. vrši i druge poslove utvrđene zakonom, Statutom i pozorišnim pravilima.

**Sastav i imenovanje Savjeta**

**Član 17**

Savjet ima predsjednika i četiri člana.

Predsjednik i tri člana Savjeta su iz reda predstavnika Osnivača i afirmisani su stvaraoci ili stručnjaci iz oblasti koje su od neposrednog značaja za razvoj pozorišne djelatnosti, a jedan je iz reda zaposlenih u Pozorištu.

Predsjednika i članove Savjeta imenuje i razrješava Osnivač.

Savjet može izabrati zamjenika predsjednika Savjeta, na konstitutivnoj ili narednoj sjednici, prostom većinom, na predlog predsjednika Savjeta.

Mandat predsjednika i članova Savjeta traje četiri godine.

**Član 18**

Predsjednik i članovi Savjeta imaju pravo na mjesečnu naknadu koju utvrđuje Osnivač, na osnovu posebne odluke.

Sredstva za rad Savjeta obezbjeđuje Pozorište.

**Postupak predlaganja kandidata iz reda zaposlenih za člana Savjeta**

**Član 19**

Predlog za kandidata za člana Savjeta iz reda zaposlenih može podnijeti svaki zaposleni i nadležni organ organizacije sindikata, a predlog je punovažan ako je podržan od najmanje jedne petine od ukupnog broja zaposlenih.

Postupak predlaganja i utvrđivanja kandidata iz reda zaposlenih za imenovanje člana Savjeta sprovodi komisija sastavljena od predstavnika reprezentativnih organizacija sindikata.

Ako u Pozorištu nije organizovana organizacija sindikata postupak iz stava 2 ovog člana sprovodi komisija od tri člana koju obrazuje Savjet.

Član komisije iz stava 2 ovog člana ne može biti predložen za kandidata za člana Savjeta.

Komisija iz stava 2 ovog člana pokreće postupak utvrđivanja kandidata za člana Savjeta pozivom za dostavljanje predloga.

Na osnovu podnijetih predloga iz stava 5 ovog člana komisija utvrđuje listu kandidata.

**Utvrđivanje kandidata iz reda zaposlenih za člana Savjeta**

**Član 20**

Kandidata iz reda zaposlenih za člana Savjeta utvrđuju zaposleni u Pozorištu, tajnim glasanjem, između više predloga.

Predloženi kandidat treba da dobije više od polovine glasova zaposlenih koji su glasali.

Ako nije glasalo više od polovine od ukupnog broja zaposlenih glasanje se ponavlja.

Ako dva ili više predloga za kandidata za imenovanje za člana Savjeta dobiju isti broj glasova, glasanje se ponavlja za te predloge.

Ako na ponovljenom glasanju nije glasalo više od polovine ukupnog broja zaposlenih ili predlozi za koje je ponovljeno glasanje dobiju isti broj glasova, ponavlja se postupak podnošenja predloga i glasanja za utvrđivanje kandidata.

U ponovljenom glasanju smatraće se da je izabran kandidat koji dobije većinu glasova, bez obzira na broj zaposlenih koji su glasali.

Nakon sprovedenog postupka direktor Pozorišta dostavlja Osnivaču predlog izabranog kandidata iz reda zaposlenih, radi imenovanja istog u Savjet Pozorišta.

**Zastupanje interesa zaposlenih**

**Član 21**

Član Savjeta iz reda zaposlenih zastupa interese zaposlenih na način što:

1. zahtijeva da se pitanja od značaja za zaposlene razmatraju na sjednicama Savjeta;
2. prezentuje Savjetu inicijative, predloge i sugestije zaposlenih u odnosu na pitanja iz njegove nadležnosti i o tome blagovremeno obavještava zaposlene; i
3. zastupa stavove zaposlenih u vezi predloga opšteg akta i drugih materijala o kojima se oni upoznaju ili izjašnjavaju, u skladu sa zakonom i kolektivnim ugovorom.

**Rad i odlučivanje Savjeta**

**Član 22**

Savjet radi na sjednicama.

Savjet donosi odluke i druge akte većinom glasova od ukupnog broja članova.

Prava, obaveze i odgovornosti članova Savjeta, način glasanja, sazivanja i vođenja sjednica i druga pitanja uređuju se Poslovnikom o radu Savjeta.

**Član 23**

Radi razmatranja i rješavanja značajnih pitanja iz svoje nadležnosti, Savjet može obrazovati stalne i povremene komisije.

**Razrješenje od dužnosti**

**Član 24**

Predsjednik i član Savjeta može, saglasno zakonu, biti razriješen prije isteka mandata, ako:

1. podnese ostavku;
2. postupa suprotno zakonu ili Statutu Pozorišta;
3. ne vrši dužnost duže od šest mjeseci;
4. ne štiti javni interes;
5. je pravosnažno osuđen na bezuslovnu kaznu zatvora.

**Razrješenje člana Savjeta iz reda zaposlenih**

**Član 25**

Inicijativu za utvrđivanje predloga za razrješenje člana Savjeta iz reda zaposlenih, zbog nezastupanja interesa zaposlenih mogu da podnesu trećina od ukupnog broja zaposlenih ili nadležni organ organizacije sindikata.

O inicijativi iz stava 1 ovog člana izjašnjavaju se svi zaposleni tajnim glasanjem.

Postupak glasanja za izjašnjavanje o inicijativi iz stava 1 ovog člana sprovodi komisija sastavljena od predstavnika reprezentativnih organizacija sindikata.

Ako u Pozorištu nije organizovana organizacija sindikata, postupak iz stava 3 ovog člana sprovodi komisija od tri člana koju obrazuje Savjet.

Predlog za razrješenje člana Savjeta iz reda zaposlenih utvrđen je ako je glasalo više od polovine od ukupnog broja zaposlenih i ako se za predlog izjasnilo više od polovine zaposlenih koji su glasali.

Nakon sprovedenog postupka direktor predlaže Osnivaču razrješenje člana Savjeta iz reda zaposlenih.

**Razrješenje predsjednika i člana Savjeta ako ne štiti javni interes**

**Član 26**

Inicijativu za razrješenje predsjednika Savjeta ako ne štiti javni interes mogu da podnesu: svaki član Savjeta, direktor, reprezentativna organizacija sindikata i najmanje trećina od ukupnog broja zaposlenih.

Inicijativu za razrješenje člana Savjeta ako ne štiti javni interes mogu da podnesu: predsjednik Savjeta, članovi Savjeta, direktor, reprezentativna organizacija sindikata i najmanje trećina od ukupnog broja zaposlenih.

Obrazložena inicijativa iz st. 1 i 2 ovog člana dostavlja se Osnivaču.

**Organi rukovođenja**

**Član 27**

Organi rukovođenja u Pozorištu su: direktor i umjetnički direktor.

Ukoliko je direktor Pozorišta umjetnik visoke reputacije ili stručnjak u kulturi visoke reputacije, onda imenovanje umjetničkog direktora nije obavezno.

1. ***Direktor***

**Član 28**

Direktor vrši sledeće poslove:

1. organizuje i vodi poslovanje Pozorišta;
2. učestvuje u kreiranju umjetničke koncepcije Pozorišta;
3. predlaže pozorišna pravila;
4. predlaže cijene usluga koje pruža Pozorište;
5. postavlja i razrješava lica sa posebnim ovlašćenjima i odgovornostima;
6. izvršava odluke Savjeta;
7. predlaže unutrašnju organizaciju i sistematizaciju radnih mjesta;
8. odlučuje o zasnivanju i prestanku radnog odnosa zaposlenih u Pozorištu, kao i njihovom raspoređivanju;
9. zastupa Pozorište; i
10. obavlja i druge poslove utvrđene zakonom, Statutom i pozorišnim pravilima.

**Član 29**

Direktora Pozorišta bira Savjet, na osnovu javnog konkursa, na period od četiri godine.

Na odluku izbora Savjeta iz stava 1 ovog člana saglasnost daje Osnivač.

Za direktora može biti izabrano lice koje pored opštih uslova predviđenih zakonom, ispunjava i sledeće posebne uslove:

* visoko obrazovanje u nivou VII stepena u obimu od 240 CSPK kredita, društveni smjer;
* najmanje tri godine radnog iskustva u oblasti pozorišne ili filmske umjetnosti;
* posjedovanje radnih, stručnih i organizatorskih sposobnosti.

**Član 30**

Konkurs za izbor direktora raspisuje Savjet.

Način objavljivanja konkursa i rok za podnošenje prijava utvrđuje se odlukom Savjeta, u skladu sa zakonom.

Uz prijavu na konkurs kandidat za direktora podnosi CV i plan razvoja Pozorišta za period od četiri godine.

Direktor se bira većinom glasova članova Savjeta.

Ako se na konkursu ne izabere direktor, konkurs se ponavlja.

Do izbora novog direktora, funkciju direktora vršiće dotadašnji direktor.

**Član 31**

U slučaju odsutnosti ili spriječenosti, direktora zamjenjuje lice koje on ovlasti.

Direktor po isteku mandata može biti ponovo biran na istu funkciju.

**Razrješenje od dužnosti**

**Član 32**

Direktor može biti razriješen prije isteka mandata, ako:

1. podnese ostavku;
2. ne sprovodi odluke Savjeta;
3. ispuni neki od uslova propisanih zakonom za prestanak radnog odnosa po sili zakona;
4. je pravosnažno osuđen na bezuslovnu kaznu zatvora;
5. postupa suprotno zakonu, Statutu i opštim aktima Pozorišta;
6. ne obezbjeđuje zakonit rad Pozorišta;
7. Savjet ne usvoji Program rada ili Izvještaj o radu i Izvještaj o finansijskom poslovanju Pozorišta.

**Odnos direktora i Savjeta**

**Član 33**

Direktor i umjetnički direktor dužni su da učestvuju u radu Savjeta, bez prava odlučivanja.

Ako Savjet donese akt ili odluku koja je, po ocjeni direktora, u suprotnosti sa zakonom ili drugim propisima, direktor će na to upozoriti Savjet.

Ako Savjet i nakon upozorenja direktora ostane pri svojoj odluci, direktor će obustaviti izvršenje te odluke, odnosno akta Savjeta, do odluke nadležnog organa.

**Radna tijela**

**Član 34**

U cilju realizovanja programa rada, proučavanja pojedinih pitanja, pripremanja opštih akata ili izvršavanja zadataka i poslova koji zahtijevaju zajednički rad, koordinaciju i saradnju sa drugim organima ili organizacijama, Savjet i direktor mogu da, u skladu sa svojim nadležnostima, obrazuju stalna ili privremena radna tijela (komisije, radne grupe i dr.).

U radna tijela mogu se angažovati i predstavnici drugih organa i organizacija, naučnih i stručnih institucija.

Odlukom o obrazovanju radnog tijela utvrđuje se njegov status, zadaci, rok za izvršenje zadatka, administrativna i tehnička podrška i naknada za rad članovima.

1. ***Umjetnički direktor***

**Član 35**

Umjetnički direktor:

1. predlaže programsku koncepciju razvoja Pozorišta;
2. predlaže umjetnički program Pozorišta i pravila ostvarivanja umjetničkog programa;
3. odlučuje o tehničko-tehnološkom opremanju Pozorišta neophodnom za ostvarivanje umjetničkog programa;
4. rukovodi organizacionim jedinicama i zaposlenima koji izvode umjetničke programe u Pozorištu;
5. upravlja sredstvima namijenjenim za programske aktivnosti u Pozorištu; i
6. odlučuje o angažovanju zaposlenih i saradnika na realizaciji umjetničkog programa u Pozorištu.

Ukoliko Pozorište nema umjetničkog direktora, poslove iz stava 1 ovog člana obavlja direktor Pozorišta.

**Član 36**

Umjetničkog direktora Pozorišta bira Savjet, na osnovu javnog konkursa, na period od četiri godine.

Za umjetničkog direktora može biti izabrano lice koje pored opštih uslova, predviđenih zakonom, ispunjava i sledeće posebne uslove:

* visoko obrazovanje u nivou VII stepena u obimu od 240 CSPK kredita, društveni smjer;
* najmanje tri godine radnog iskustva u oblasti pozorišne ili filmske umjetnosti;
* posjedovanje radnih, stručnih i organizatorskih sposobnosti.

**Razrješenje umjetničkog direktora**

**Član 37**

Umjetnički direktor može da bude razriješen prije isteka mandata, ako:

1. podnese ostavku;
2. bez opravdanog razloga ne realizuje utvrđeni umjetnički program;
3. nenamjenski ili neracionalno koristi sredstva kojim upravlja;
4. ispuni neki od uslova za prestanak radnog odnosa po sili zakona;
5. je pravosnažno osuđen na bezuslovnu kaznu zatvora.

U slučaju kada Savjet razriješi umjetničkog direktora prije isteka mandata, poslove umjetničkog direktora obavlja direktor.

**VI – OPŠTA AKTA**

**Vrste opštih akata**

**Član 38**

Opšta akta Pozorišta su:

1. Statut;
2. pozorišna pravila;
3. Poslovnik o radu Savjeta;
4. Pravilnik o unutrašnjoj organizaciji i sistematizaciji radnih mjesta; i
5. druga opšta akta.

Statut je osnovni opšti akt Pozorišta.

Druga opšta akta iz stava 1 ovog člana treba da budu u saglasnosti sa Statutom.

**Postupak donošenja opštih akata**

**Član 39**

Statut i druga opšta akta pripremaju se u formi predloga.

Direktor predlaže akte iz prethodnog stava, a Savjet Pozorišta ih donosi.

Na Statut Pozorišta saglasnost daje Osnivač.

Savjet Pozorišta donosi Poslovnik o radu Savjeta.

Druge opšte akte i odluke koji nijesu u nadležnosti Savjeta donosi direktor.

**Izmjene i dopune Statuta i drugih opštih akata**

**Član 40**

Inicijativu za izmjene i dopune Statuta i drugih opštih akata može da pokrene: direktor, predsjednik Savjeta, najmanje tri člana Savjeta, reprezentativna organizacija sindikata ili najmanje trećina od ukupnog broja zaposlenih.

Inicijativa iz stava 1 se podnosi Savjetu.

Inicijativa iz stava l ovog člana mora da sadrži analizu stanja, pojava i problema u oblasti koju je potrebno urediti izmjenama i dopunama opšteg akta.

Ako obim izmjena i dopuna Statuta, odnosno drugog opšteg akta prelazi više od polovine njegovih važećih odredbi, priprema se novi Statut, odnosno opšti akt.

Na postupak pripreme, izmjena i dopuna Statuta ili drugog opšteg akta primjenjuju se odredbe ovog člana.

**Pojedinačna akta**

**Član 41**

Pojedinačnim aktima rješava se o pravima, obavezama i interesima zaposlenih i drugih fizičkih i pravnih Iica.

**VII – FINANSIRANjE POZORIŠTA**

**Član 42**

Sredstva za finansiranje Pozorišta obezbjeđuju se:

1. iz sredstava budžeta Osnivača;
2. sopstvenih prihoda;
3. donacija, sponzorstava; i
4. drugih izvora u skladu sa zakonom.

**Obaveze Osnivača**

**Član 43**

Osnivač je dužan da redovno obezbjeđuje sredstva za rad Pozorišta.

Sredstva koja Osnivač obezbjeđuje za rad Pozorišta obuhvataju: sredstva za zarade i ostala primanja zaposlenih, materijalne troškove, održavanje i osiguravanje objekata i opreme i tehničko-tehnološko opremanje za realizaciju programskih aktivnosti Pozorišta.

Sredstva iz stava 2 ovog člana obezbjeđuju se na osnovu godišnjeg programa rada Pozorišta.

**Obaveze Pozorišta**

**Član 44**

Pozorište je dužno da obavlja djelatnost za koju je osnovano, da namjenski koristi sredstva za rad i da Osnivaču, najkasnije do kraja marta tekuće godine, podnese Izvještaj o radu i Izvještaj o finansijskom poslovanju za prethodnu godinu.

**Sopstveni prihodi**

**Član 45**

Pozorište može ostvarivati prihode vršenjem djelatnosti za koju je osnovano.

Sopstvene prihode Pozorište je dužno da koristi za pokriće troškova nastalih obavljanjem poslova kojima je prihod ostvaren i za unapređenje djelatnosti Pozorišta.

Pod unapređenjem djelatnosti Pozorišta smatra se: ulaganje u prostor, opremu i druga sredstva potrebna za obavljanje djelatnosti; stručno usavršavanje i osposobljavanje zaposlenih; poboljšanje uslova rada; učešće u međunarodnim projektima i aktivnostima i medijska promocija Pozorišta.

Pozorište može dio sopstvenih prihoda, uz saglasnost Osnivača, koristiti za povećanje zarada i isplatu drugih naknada i pomoći zaposlenima, ako za te svrhe sredstva nijesu obezbijeđena budžetom Pozorišta.

Donacije i pomoći kojima nije određena namjena koriste se za ostvarivanje programskih aktivnosti Pozorišta.

**VIII – PROGRAM RADA I IZVJEŠTAJ O REZULTATIMA POSLOVANjA**

**Član 46**

Za svaku kalendarsku godinu (pozorišnu sezonu) Pozorište donosi program rada, koji usvaja Savjet.

Program rada sadrži međusobno usklađene planove svih organizacionih segmenata Pozorišta kojima se obezbjeđuje izvršavanje radnih zadataka.

Program rada Pozorišta i njegova realizacija uslovljeni su finansijskim sredstvima i mogućnostima predviđenim budžetorn Osnivača.

**Član 47**

Donošenju programa rada Pozorišta prethodi Izvještaj o realizovanom programu i finansijski izvještaj iz prethodne kalendarske godine.

Program rada i Izvještaj o realizovanom programu i finansijski izvještaj iz prethodne kalendarske godine jedanput godišnje dostavljaju se na saglasnost Osnivaču.

**IX – SARADNjA SA SRODNIM USTANOVAMA I ORGANIZACIJAMA**

**Član 48**

U cilju efikasnijeg i kvalitetnijeg obavljanja djelatnosti, Pozorište ostvaruje saradnju sa drugim ustanovama iz oblasti pozorišnih i drugih umjetnosti i kulture unutar javnog, privatnog i civilnog sektora u Crnoj Gori (partnerstva, koprodukcije, pozorišne mreže, itd.).

**X – JAVNOST RADA, INFORMISANjE ZAPOSLENlH, ZAŠTITA PODATAKA**

**Javnost rada**

**Član 49**

Rad Pozorišta je javan.

Javnost rada Pozorišta obezbjeđuje se:

1. objavljivanjem programa rada, izvještaja o radu, nacrta, predloga i konačnih tekstova opštih akata;
2. davanjem saopštenja za javnost, organizovanjem konferencija za štampu i stručnih i naučnih skupova;
3. saradnjom sa stručnim i naučnim institucijama, strukovnim udruženjima, nevladinim organizacijama, umjetnicima i stručnjacima u kulturi, medijima i drugim subjektima čiji je rad i djelovanje od interesa za ostvarivanje pozorišne djelatnosti;
4. informisanjem zaposlenih o pitanjima koja su od značaja za organizaciju rada, ekonomski i socijalni položaj zaposlenih;
5. omogućavanjem pristupa informacijama, u skladu sa zakonom.

Javnost rada Pozorišta obezbjeđuju direktor i Savjet, u skladu sa svojirn nadležnostima.

**Informisanje zaposlenih**

**Član 50**

Informisanje zaposlenih u Pozorištu vrši se putem pisanih saopštenja koja se objavljuju na internet stranici Pozorišta i oglasnoj tabli, omogućavanjem uvida u odgovarajuća akta i dokumentaciju i dostavljanjem, u skladu sa zakonorn i opštim aktima.

**Zaštita podataka**

**Član 51**

Predsjednik i članovi Savjeta, direktor i umjetnički direktor i svaki zaposleni dužni su da čuvaju Iične podatke do kojih su došli u toku rada u Pozorištu i da vrše zaštitu podataka koji su, u skladu sa zakonom, označeni određenim stepenom tajnosti.

Direktor i umjetnički direktor mogu u skladu sa zakonom da, podatke čijim se objelodanjivanjem može ugroziti poslovni ili imovinski interes Pozorišta, označe stepenom tajnosti.

Podaci iz stava 2 ovog člana dostupni su predsjedniku i članovima Savjeta.

Savjet, u skladu sa zakonom i drugim propisima, utvrđuje kriterijume za označavanje tajnosti podataka od značaja za zaštitu interesa iz stava 2 ovog člana.

Direktor određuje rukovodioce zbirki ličnih podataka koje po bilo kom osnovu prikuplja i obrađuje Pozorište.

**XI – PRELAZNE I ZAVRŠNE ODREDBE**

**Donošenje opštih akata**

**Član 52**

Opšta akta Pozorišta donijeće se, u skladu sa ovim Statutom, u roku od 90 dana od dana njegovog stupanja na snagu.

**Prestanak važenja**

**Član 53**

Stupanjem na snagu ovog Statuta prestaje da važi Statut Javne ustanove Nikšićko pozorište od 04.04.2000.godine, na koji je Skupšina opštine dala saglasnost rješenjem broj 01-4115 od 26.04.2000. godine, broj 01-4396 od 18.06.2004. godine, broj 01-10319 od 07.11.2005. godine, broj 01-030-30/3 od 29.12.2008. godine i broj 01-030-210 od 30.10.2014. godine.

**Stupanje na snagu**

**Član 54**

Statut stupa na snagu danom davanja saglasnosti od strane Osnivača i objaviće se na oglasnoj tabli Pozorišta.

Broj: 325/22

Nikšić, 5. maj 2022. godine

**PREDSJEDNIK SAVJETA**

Miomir Kovačević, s.r.

**OBRAZLOŽENjE**

**Pravni osnov**

Pravni osnov za donošenje ovog Statuta sadržan je u odredbama Zakona o kulturi („Službeni list CG, br. 49\08, 16\11, 40/11 i 38/12) i Zakona o pozorišnoj djelatnosti („Službeni list RCG“, broj 60/01 i „Službeni list CG“, br. 75/10 i 40/11).

Članom 19 stav 2 tačka 1 Zakona o kulturi („Službeni list CG, br. 49\08, 16\11, 40/11 i 38/12) je propisano da Savjet ustanove donosi Statut ustanove.

Članom 24 stav 1 tačka 8 Zakona o pozorišnoj djelatnosti („Službeni list RCG“, broj 60/01 i „Službeni list CG“, br. 75/10 i 40/11) je propisano da Pozorišni savjet donosi statut i akt o unutrašnjoj organizaciji i sistematizaciji i druge opšte akte pozorišta.

**Razlozi za donošenje**

Razlozi za donošenje ovog Statuta proističu iz obaveze usklađivanja najvišeg normativnog akta Javne ustanove Nikšićko pozorište sa odredbama Zakona o kulturi i Zakona o pozorišnoj djelatnosti.

Statutom su uređena sva pitanja od značaja za organizaciju, upravljanje, rad i funkcionisanje Javne ustanove Nikšićko pozorište.

**PREDSJEDNIK SAVJETA**

Miomir Kovačević, s.r.